Na temelju članka 31. stavka 4. Zakona o šumama („Narodne novine“ broj 140/05, 82/06, 129/08, 80/10, 124/10, 25/12, 68/12, 148/13 i 94/14), ministar poljoprivrede donosi

PRAVILNIK

O IZMJENAMA I DOPUNAMA PRAVILNIKA O DOZNACI STABALA, OBILJEŽAVANJU DRVNIH SORTIMENATA, POPRATNICI I ŠUMSKOM REDU

**Članak 1.**

U Pravilniku o doznaci stabala, obilježavanju drvnih sortimenata, popratnici i šumskom redu („Narodne novine“ broj 17/15) u članku 4. stavku 3. iza zagrade dodaju se riječi: „i sastojinama određenim za konverziju, osim kod oplodnih sječa“.

**Članak 2.**

U članku 8. stavku 2. iza riječi: „razreda“ dodaju se riječi: „te raznodobnim sastojinama“.

**Članak 3.**

U članku 13. iza stavka 1. dodaje se novi stavak 2. koji glasi:

“Iznimno od stavka 1. ovog članka, u slučaju poduzimanja mjera za sprječavanje širenja i suzbijanje štetnog organizma sukladno posebnom propisu radi zaštite javnog interesa, doznaku stabala u šumama šumoposjednika provodi se neovisno o tome je li podnesen Zahtjev za doznaku stabala od strane šumoposjednika.“

Dosadašnji stavci 2., 3. i 4. postaju stavci 3., 4. i 5.

U dosadašnjem stavku 3., sada stavku 4. iza riječi: „stabala“ dodaju se riječi: „iz stavka 1. ovog članka“.

**Članak 4.**

U članku 15. stavak 1. mijenja se i glasi:

„(1) Drvni sortimenti, odnosno tehničko drvo obilježavaju se u pravilu na jednom čelu, a visokovrijedni drvni sortimenti razreda kakvoće furnir, odnosno trupci za ljuštenje obilježavaju se na oba čela.“

**Članak 5.**

U članku 19. stavku 1. iza riječi : „drva“ i zareza dodaju se riječi: „vrsta i razred kakvoće sortimenta,“, a riječi: „mjesto obilježavanja“ zamjenjuju se riječima: „porijeklo sortimenta“.

**Članak 6.**

U članku 20. stavku 1. iza riječi: „pisana“ i zareza dodaje se riječ: „strogo“.

**Članak 7.**

U članku 22. dodaje se novi stavak 3. koji glasi:

„(3) U slučaju poduzimanja mjera za sprječavanje širenja i suzbijanje štetnog organizma sukladno posebnom propisu radi zaštite javnog interesa, za drvnu masu s površina u privatnom vlasništvu/posjedu na kojima je izvršena doznaka stabala od strane pravne osobe ovlaštene za tu radnju po posebnom propisu iz ovog stavka te kada vlasnik/posjednik nije prije toga podnio Zahtjev za doznaku stabala, vlasnik/posjednik dužan je Savjetodavnoj službi podnijeti Zahtjev za izdavanje popratnice.“

Dosadašnji stavak 3. postaje stavak 4.

**Članak 8.**

U članku 23. stavku 3. iza riječi: „doznačenih“ dodaje se riječ: „stabala“, te se iza riječi: „otpremljenih“ riječ: „stabala“ briše i dodaju se riječi: „šumskih proizvoda“.

**Članak 9.**

Članak 24. mijenja se i glasi:

„(1) Za izrađene i propisno obilježene drvne sortimente za koje je već izdana popratnica može se radi utvrđivanja sljedivosti sukladno EUTR direktivi naknadno izdati nova.

(2) Vlasnik šumskih proizvoda prilikom transporta i ponovnog stavljanja u promet dužan je posjedovati kopije popratnica kojima se dokazuje podrijetlo kupljene robe

(3) Iznimno od stavka 1. ovoga članka nova popratnica mora se izdati za tehničko drvo i prostorno drvo prilikom svakog daljnjeg transporta od mjesta prve pohrane do krajnjeg mjesta prerade.

(4) Novu popratnicu izdaje licencirani izvođač na pismeni zahtjev vlasnika tehničkog ili prostornog drva.

(5) Prilikom izdavanja nove popratnice vlasnik tehničkog ili prostornog drva dužan je licenciranom izvođaču predočiti sve popratnice koje su predmetne drvne sortimente pratile od prvog transporta do mjesta izdavanja nove popratnice.

(6) Vlasnik tehničkog ili prostornog drva snosi troškove ponovnog premjeranja, obilježavanja i izdavanja nove popratnice.

(7) Rok važenja popratnice za drvne sortimente i ostale šumske proizvode je 24 sata.

**Članak 10.**

U članku 25. u stavku 1. iza riječi: „postupci“ dodaju se riječi: „i radnje“, a riječ: „sječini“ zamjenjuje se s riječju: „sastojini“.

U stavku 2. riječi: „u pravilu istovremeno s radovima pridobivanja drva“ zamjenjuju se riječima: „u pravilu tijekom provođenja radova gospodarenja šumama“.

**Članak 11.**

U članku 25. iza stavka 2. dodaje se novi stavak 3. koji glasi:

„Iznimno od stavka 2. ovog članka, u slučaju poduzimanja mjera za sprječavanje širenja i suzbijanje štetnog organizma sukladno posebnom propisu radi zaštite javnog interesa, šumski red u šumama šumoposjednika dužna je uspostaviti pravna osoba ukoliko je provodila naređene mjere sukladno posebnom propisu iz ovog stavka.“

**Članak 12.**

U članku 27. podstavku a) datum: „01. travnja“ zamjenjuje se datumom: „15. travnja“

**Članak 13.**

Ovaj Pravilnik stupa na snagu osmoga dana od dana objave u „Narodnim novinama“.

Klasa:

Urbroj:

Zagreb,

**MINISTAR POLJOPRIVREDE**

**Tomislav Tolušić, dipl. iur.**